
อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  และมาตรา  ๓๕  แห่งพระราชบัญญัติหลักทรัพย์และตลาดหลักทรัพย์  
พ.ศ.  ๒๕๓๕  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้ยกเลิกความในบทนิยามคำว่า  “หุ้นกู้คราวด์ฟันดิง  SLB”  ในข้อ  ๓  
แห่งประกาศคณะกรรมการกำกับตลาดทุน  ที่  ทจ.  ๒๑/๒๕๖๒  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  ลงวันที่  ๑๒  เมษายน  พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๗/๒๕๖๗  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  (ฉบับที่  ๔)  ลงวันที่  ๗  มีนาคม  พ.ศ.  ๒๕๖๗  และให้ใช้ความต่อไปนี้แทน
““หุ้นกู้คราวด์ฟันดิง  SLB”  หมายความว่า  หุ้นกู้ส่งเสริมความยั่งยืน  (sustainability – linked  bond)  อันได้แก่  หุ้นกู้ที่มีข้อตกลงหรือเงื่อนไขในเรื่องใดเรื่องหนึ่งหรือหลายเรื่อง  ดังต่อไปนี้  
โดยอ้างอิงกับผลความสำเร็จหรือผลการดำเนินการตามตัวชี้วัดและเป้าหมายด้านความยั่งยืน
ของผู้ออกหุ้นกู้หรือบริษัทในเครือ
(๑)	การปรับอัตราดอกเบี้ย
(๒)	ผลตอบแทนทางการเงิน  เช่น  การจ่ายผลตอบแทนครั้งเดียว  (one – time  payment)  เป็นต้น
(๓)	ภาระผูกพันในการดำเนินการใด  ๆ  ของผู้ออกหุ้นกู้  ซึ่งสอดรับกับเป้าหมายหรือกลยุทธ์ด้านความยั่งยืนของผู้ออกหุ้นกู้หรือบริษัทในเครือ”

ข้อ	๒	ให้เพิ่มความต่อไปนี้เป็นบทนิยามคำว่า  “ตัวชี้วัดและเป้าหมายด้านความยั่งยืน”  
คำว่า  “บริษัทในเครือ”  คำว่า  “หุ้นกู้คราวด์ฟันดิง  Transition”  คำว่า  “หุ้นกู้คราวด์ฟันดิง  Thailand  Amber”  คำว่า  “Thailand  Taxonomy”  และคำว่า  “หุ้นกู้คราวด์ฟันดิงกลุ่มความยั่งยืน”  ระหว่างบทนิยามคำว่า  “หุ้นกู้คราวด์ฟันดิง  SLB”  และคำว่า  “ผู้แทนผู้ถือหุ้นกู้”  ในข้อ  ๓  แห่งประกาศคณะกรรมการกำกับตลาดทุน  ที่  ทจ.  ๒๑/๒๕๖๒  เรื่อง  ข้อกำหนดเกี่ยวกับการเสนอขายหลักทรัพย์
ผ่านระบบคราวด์ฟันดิง  ลงวันที่  ๑๒  เมษายน  พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๒๓/๒๕๖๗  เรื่อง  ข้อกำหนดเกี่ยวกับการเสนอขายหลักทรัพย์
ผ่านระบบคราวด์ฟันดิง  (ฉบับที่  ๖)  ลงวันที่  ๓๐  กรกฎาคม  พ.ศ.  ๒๕๖๗
““ตัวชี้วัดและเป้าหมายด้านความยั่งยืน”  หมายความว่า  ปัจจัยที่วัดผลความสำเร็จหรือ
ผลการดำเนินการของผู้ออกหุ้นกู้หรือบริษัทในเครือ  ในการจัดการด้านความยั่งยืนในประเด็น
ด้านสิ่งแวดล้อมหรือสังคมซึ่งสอดคล้องกับธุรกิจของผู้ออกหุ้นกู้หรือบริษัทในเครือ  และสามารถวัดผล
ในเชิงปริมาณได้
“บริษัทในเครือ”  หมายความว่า  บริษัทใหญ่  บริษัทย่อย  บริษัทย่อยในลำดับเดียวกัน  
หรือบริษัทร่วม  ของผู้ออกหุ้นกู้
“หุ้นกู้คราวด์ฟันดิง  Transition”  หมายความว่า  หุ้นกู้เพื่อการเปลี่ยนผ่าน  (transition  bond)
“หุ้นกู้คราวด์ฟันดิง  Thailand  Amber”  หมายความว่า  หุ้นกู้เพื่อกิจกรรมสีเหลืองตามมาตรฐาน  Thailand  Taxonomy  (Thailand  amber  bond)
“Thailand  Taxonomy”  หมายความว่า  มาตรฐานนิยามและหมวดหมู่โครงการหรือกิจกรรมที่ยั่งยืนของประเทศไทย
“หุ้นกู้คราวด์ฟันดิงกลุ่มความยั่งยืน”  หมายความว่า  หุ้นกู้คราวด์ฟันดิง  GSSB  หุ้นกู้คราวด์ฟันดิง  SLB  หุ้นกู้คราวด์ฟันดิง  Transition  และหุ้นกู้คราวด์ฟันดิง  Thailand  Amber”
ข้อ	๓	ให้ยกเลิกความใน  (ข)  ของ  (๑)  ในข้อ  ๔  แห่งประกาศคณะกรรมการกำกับตลาดทุน  ที่  ทจ.  ๒๑/๒๕๖๒  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  ลงวันที่  ๑๒  เมษายน  พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๗/๒๕๖๗  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  (ฉบับที่  ๔)  ลงวันที่  ๗  มีนาคม  พ.ศ.  ๒๕๖๗  และให้ใช้ความต่อไปนี้แทน
“(ข)	หลักเกณฑ์เพิ่มเติมของหุ้นกู้คราวด์ฟันดิงกลุ่มความยั่งยืน  ตามหมวด  ๑/๑  ของภาค  ๒”
ข้อ	๔	ให้ยกเลิกความในวรรคสองของข้อ  ๗  แห่งประกาศคณะกรรมการกำกับตลาดทุน  ที่  ทจ.  ๒๑/๒๕๖๒  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  
ลงวันที่  ๑๒  เมษายน  พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  
ที่  ทจ.  ๗/๒๕๖๗  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  (ฉบับที่  ๔)  ลงวันที่  ๗  มีนาคม  พ.ศ.  ๒๕๖๗  และให้ใช้ความต่อไปนี้แทน
“บริษัทที่เสนอขายหลักทรัพย์คราวด์ฟันดิงตามวรรคหนึ่ง  ต้องปฏิบัติตามหลักเกณฑ์เกี่ยวกับหลักเกณฑ์เพิ่มเติมของหุ้นกู้คราวด์ฟันดิงกลุ่มความยั่งยืนตามหมวด  ๑/๑  การปิดการเสนอขาย
ก่อนกำหนดตามหมวด  ๒  การรายงานผลการขายตามหมวด  ๓  และการแต่งตั้งนายทะเบียนหลักทรัพย์
ตามหมวด  ๔  ด้วย”
ข้อ	๕	ให้ยกเลิกความใน  (๗)  ของข้อ  ๑๒  แห่งประกาศคณะกรรมการกำกับตลาดทุน  
ที่  ทจ.  ๒๑/๒๕๖๒  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  
ลงวันที่  ๑๒  เมษายน  พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  
ที่  ทจ.  ๗/๒๕๖๗  เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  (ฉบับที่  ๔)  ลงวันที่  ๗  มีนาคม  พ.ศ.  ๒๕๖๗  และให้ใช้ความต่อไปนี้แทน
“(๗)	ในกรณีที่เป็นการเสนอขายหุ้นกู้คราวด์ฟันดิง  SLB  ให้บริษัทปฏิบัติตามข้อ  ๔.๑  หลักเกณฑ์การอนุญาตเพิ่มเติม  ในส่วนที่  ๔  ตราสารหนี้  SLB  ของภาคผนวก  ๒  หลักเกณฑ์เพิ่มเติมในการอนุญาต  และเงื่อนไขเพิ่มเติมภายหลังการอนุญาต  สำหรับการอนุญาตให้เสนอขายตราสารหนี้
ที่ออกใหม่ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  ท้ายประกาศคณะกรรมการกำกับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่
ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  โดยอนุโลมด้วย
ในกรณีที่เป็นการเสนอขายหุ้นกู้คราวด์ฟันดิง  SLB  ต่อผู้ลงทุนที่มิใช่ผู้ลงทุนสถาบัน  
บริษัทต้องจัดให้มีกรอบและลักษณะการเสนอขายตราสาร  (framework)  และผู้ประเมินภายนอกที่เป็นอิสระ  (external  review  provider)  ตามหลักเกณฑ์ในวรรคหนึ่งด้วย”
ข้อ	๖	ให้ยกเลิกความในหมวด  ๑/๑  การเปิดเผยและการนำส่งข้อมูลของหุ้นกู้
คราวด์ฟันดิง  GSSB  และหุ้นกู้คราวด์ฟันดิง  SLB  ของภาค  ๒  การเสนอขายหลักทรัพย์คราวด์ฟันดิง  
ข้อ  ๑๔/๑  และข้อ  ๑๔/๒  แห่งประกาศคณะกรรมการกำกับตลาดทุน  ที่  ทจ.  ๒๑/๒๕๖๒  
เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  ลงวันที่  ๑๒  เมษายน  
พ.ศ.  ๒๕๖๒  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทจ.  ๗/๒๕๖๗  
เรื่อง  ข้อกำหนดเกี่ยวกับการเสนอขายหลักทรัพย์ผ่านระบบคราวด์ฟันดิง  (ฉบับที่  ๔)  ลงวันที่  
๗  มีนาคม  พ.ศ.  ๒๕๖๗  และให้ใช้ความต่อไปนี้แทน
“หมวด  ๑/๑
หลักเกณฑ์เพิ่มเติมของหุ้นกู้คราวด์ฟันดิงกลุ่มความยั่งยืน


ข้อ	๑๔/๑	นอกจากที่กำหนดไว้เป็นการเฉพาะในข้อ  ๑๔/๒  ในกรณีที่เป็นการเสนอขาย
หุ้นกู้คราวด์ฟันดิง  GSSB  หุ้นกู้คราวด์ฟันดิง  Transition  หรือหุ้นกู้คราวด์ฟันดิง  Thailand  Amber  ให้บริษัทปฏิบัติตามหลักเกณฑ์ที่กำหนดไว้ตามลักษณะของหุ้นกู้คราวด์ฟันดิง  ในภาคผนวก  ๒  หลักเกณฑ์เพิ่มเติมในการอนุญาต  และเงื่อนไขเพิ่มเติมภายหลังการอนุญาต  สำหรับการอนุญาตให้เสนอขายตราสารหนี้ที่ออกใหม่ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  ท้ายประกาศคณะกรรมการกำกับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ต่อบุคคลในวงจำกัด  และการเสนอขายหุ้นกู้แปลงสภาพต่อบุคคลที่มีลักษณะเฉพาะ  ดังต่อไปนี้  โดยอนุโลมด้วย  
(ก)	หุ้นกู้คราวด์ฟันดิง  GSSB  ให้บริษัทปฏิบัติตามข้อ  ๙.๑  เงื่อนไขเพิ่มเติมภายหลัง
การอนุญาต  ในส่วนที่  ๙  ตราสารหนี้  GSSB
(ข)	หุ้นกู้คราวด์ฟันดิง  Transition  ให้บริษัทปฏิบัติตามข้อ  ๑๑.๑  เงื่อนไขเพิ่มเติมภายหลังการอนุญาต  ในส่วนที่  ๑๑  ตราสารหนี้  Transition 
(ค)	หุ้นกู้คราวด์ฟันดิง  Thailand  Amber  ให้บริษัทปฏิบัติตามข้อ  ๑๒.๑  เงื่อนไขเพิ่มเติมภายหลังการอนุญาต  ในส่วนที่  ๑๒  ตราสารหนี้  Thailand  Amber  
ในกรณีที่เป็นการเสนอขายหุ้นกู้คราวด์ฟันดิงตามวรรคหนึ่ง  ต่อผู้ลงทุนที่มิใช่ผู้ลงทุนสถาบัน  บริษัทต้องจัดให้มีกรอบและลักษณะการเสนอขายตราสาร  (framework)  และผู้ประเมินภายนอกที่เป็นอิสระ  (external  review  provider)  ตามหลักเกณฑ์ในวรรคหนึ่งด้วย
ข้อ	๑๔/๒	ในกรณีที่เป็นการเสนอขายหุ้นกู้คราวด์ฟันดิง  GSSB  หุ้นกู้คราวด์ฟันดิง  Transition  หรือหุ้นกู้คราวด์ฟันดิง  Thailand  Amber  ให้บริษัทเปิดเผยและนำส่งข้อมูลตามหลักเกณฑ์  ดังต่อไปนี้
(1) เปิดเผยข้อมูลเกี่ยวกับหุ้นกู้คราวด์ฟันดิง  GSSB  หุ้นกู้คราวด์ฟันดิง  Transition  
หรือหุ้นกู้คราวด์ฟันดิง  Thailand  Amber  ให้ผู้ลงทุนทราบก่อนวันที่เสนอขายหุ้นกู้คราวด์ฟันดิงดังกล่าว  โดยต้องมีรายละเอียดตามที่กำหนดไว้ในภาคผนวก  ๖  การเปิดเผยข้อมูลเพิ่มเติมกรณีเสนอขายตราสารหนี้กลุ่มความยั่งยืน  use  of  proceeds  ตามแบบ  ๖๙ – PP – รายครั้ง  ท้ายประกาศคณะกรรมการกำกับตลาดทุนว่าด้วยการยื่นแบบแสดงรายการข้อมูลการเสนอขายตราสารหนี้  โดยอนุโลม
(๒)	นำส่งข้อมูลตาม  (๑)  ต่อสำนักงานพร้อมกับการรายงานผลการขายตามข้อ  ๑๖
(๓)	รายงานข้อมูลที่เกี่ยวข้องกับหุ้นกู้คราวด์ฟันดิง  GSSB  หุ้นกู้คราวด์ฟันดิง  Transition  หรือหุ้นกู้คราวด์ฟันดิง  Thailand  Amber  ดังนี้  ต่อผู้ลงทุนภายหลังการเสนอขาย  ตามวิธีการและระยะเวลาที่บริษัทระบุไว้ใน  (๑)
(ก)	ความคืบหน้าของการใช้เงินและรายละเอียดโครงการ  ซึ่งต้องกำหนดระยะเวลารายงานอย่างน้อยปีละ  ๑  ครั้ง  จนกว่าจะจัดสรรเงินครบ  หรือจนกว่าจะครบอายุของหุ้นกู้คราวด์ฟันดิงดังกล่าว  แล้วแต่กรณีใดจะถึงก่อน  โดยมีรายการและสาระสำคัญอย่างน้อยดังนี้
๑.	รายละเอียดโครงการ  เช่น  ชื่อโครงการ  สถานที่  ลักษณะโครงการ  เป็นต้น
๒.	วัตถุประสงค์และประโยชน์ของโครงการ
๓.	จำนวนเงินที่จัดสรรและยอดเงินคงเหลือ
(ข)	เหตุการณ์ที่ส่งผลกระทบอย่างมีนัยสำคัญต่อโครงการ  เช่น  มีการเปลี่ยนแปลงผู้รับผิดชอบโครงการ  โครงการไม่เป็นไปตามมาตรฐาน  หรือไม่สามารถดำเนินการต่อไปได้  เป็นต้น  โดยให้รายงานต่อผู้ลงทุนเมื่อเกิดเหตุการณ์  ทั้งนี้  จนกว่าจะครบอายุของหุ้นกู้คราวด์ฟันดิงดังกล่าว
ข้อ	๑๔/๓	ในกรณีที่เป็นการเสนอขายหุ้นกู้คราวด์ฟันดิง  SLB  ให้บริษัทเปิดเผยและ
นำส่งข้อมูลตามหลักเกณฑ์  ดังต่อไปนี้
(๑)	เปิดเผยข้อมูลเกี่ยวกับหุ้นกู้คราวด์ฟันดิง  SLB  ให้ผู้ลงทุนทราบก่อนวันที่เสนอขาย
หุ้นกู้คราวด์ฟันดิงดังกล่าว  โดยต้องมีรายละเอียดตามที่กำหนดไว้ใน  ภาคผนวก  ๗  การเปิดเผยข้อมูลเพิ่มเติมกรณีเสนอขายตราสารหนี้  SLB  ตามแบบ  ๖๙ – PP – รายครั้ง  ท้ายประกาศคณะกรรมการกำกับตลาดทุนว่าด้วยการยื่นแบบแสดงรายการข้อมูลการเสนอขายตราสารหนี้  โดยอนุโลม 
(๒)	นำส่งข้อมูลตาม  (๑)  ต่อสำนักงานพร้อมกับการรายงานผลการขายตามข้อ  ๑๖
(๓)	รายงานข้อมูลที่เกี่ยวข้องกับหุ้นกู้คราวด์ฟันดิง  SLB  ดังนี้  ต่อผู้ลงทุนภายหลังการเสนอขายจนกว่าจะครบอายุของหุ้นกู้คราวด์ฟันดิงดังกล่าว  ตามวิธีการและระยะเวลาที่บริษัทระบุไว้ใน  (๑)  
(ก)	ผลความคืบหน้าหรือผลความสำเร็จตามตัวชี้วัดและเป้าหมายด้านความยั่งยืน  
(ข)	ความเห็นหรือการรับรองเกี่ยวกับผลความคืบหน้าหรือผลความสำเร็จตามตัวชี้วัด
และเป้าหมายด้านความยั่งยืนตาม  (ก)  ซึ่งผู้ประเมินภายนอกที่เป็นอิสระ  (external  review  provider)  ได้จัดทำขึ้น  ในกรณีที่เป็นการเสนอขายหุ้นกู้คราวด์ฟันดิง  SLB  ต่อผู้ลงทุนที่มิใช่ผู้ลงทุนสถาบัน
(ค)	ผลการเปลี่ยนแปลงอัตราดอกเบี้ย  การจ่ายผลตอบแทนทางการเงิน  หรือแนวทาง
การดำเนินการตามภาระผูกพัน  แล้วแต่กรณี  ของหุ้นกู้คราวด์ฟันดิง”
ข้อ	๗	ประกาศนี้ให้ใช้บังคับตั้งแต่วันที่  ๑๖  กันยายน  พ.ศ.  ๒๕๖๙  เป็นต้นไป
ประกาศ  ณ  วันที่  ๘  กันยายน  พ.ศ.  ๒๕๖๙

